 **Αθήνα, 15.6.2016**

**Αρ.πρωτ: 478**

**ΔΕΛΤΙΟ ΤΥΠΟΥ**

* **Προς παραγραφή χιλιάδες υποθέσεις του ΣΔΟΕ**
* **Κατάργηση του προληπτικού Ελέγχου & μηδενισμός προστίμων για τους παραβάτες**

Αποτελούν πρόκληση για την κοινωνία τα όσα συνεχίζουν να συμβαίνουν στο Υπουργείο Οικονομικών και αφορούν την ‘’προσπάθεια’’ καταπολέμησης της φοροδιαφυγής. Η ψήφιση στη Βουλή του περιβόητου **‘’κόφτη’’**, ο οποίος **θα ενεργοποιείται αυτόματα σε περίπτωση μη επίτευξης των στόχων στα έσοδα**, θα περίμενε κανείς να οδηγήσει στην ένταση των προσπαθειών και κυρίως **στην κατεύθυνση του φοροεισπρακτικού μηχανισμού προς την εντοπισμένη, αλλά τυγχάνουσα επί σειρά ετών ασυλίας, φοροδιαφυγή.** Δυστυχώς όμως, αυτό που συμβαίνει είναι η στοχοποίηση **χιλιάδων μικροοφειλετών, οι οποίοι απειλούνται με κατασχέσεις** επειδή δεν μπορούν να πληρώσουν **χαράτσια και φόρους** (που συνήθως δεν αντιστοιχούν στα πραγματικά τους εισοδήματα), ενώ το δίκτυ ασφαλείας για τους φοροφυγάδες παραμένει και ταυτόχρονα δημιουργούνται συνθήκες περαιτέρω γιγάντωσης του φαινομένου αυτού, **κατάσταση την οποία δεν μπορεί να κρύψει καμιά επικοινωνιακή καμπάνια, αντίστοιχη με αυτές που έχουμε ζήσει πολλές φορές στο παρελθόν**.

Χαρακτηριστικά είναι άλλωστε τα παρακάτω παραδείγματα:

* **Η εγκληματική επιλογή διάλυσης του ΣΔΟΕ, κάθε άλλο παρά τυχαία αποδεικνύεται**. Το ΥΠΟΙΚ παρά τις προ μηνών διαβεβαιώσεις του και την κάθετη απόρριψη των τότε καταγγελιών μας, ότι πίσω από την επιλογή αυτή βρίσκονταν οι ιδιαίτερα σοβαρές υποθέσεις που χειρίζονταν η συγκεκριμένη υπηρεσία, **οδηγεί τις υποθέσεις αυτές σε βέβαιη παραγραφή**. Πρόκειται για **χιλιάδες υποθέσεις Μεγάλης Φοροδιαφυγής** (ο έλεγχος πολλών εξ αυτών βρίσκονταν σε προχωρημένο στάδιο), οι οποίες μετά τη διάλυση του ΣΔΟΕ και τη μεταφορά προσωπικού και αρμοδιοτήτων, **παραμένουν στις ντουλάπες μιας υπηρεσίας η οποία δεν έχει πλέον δικαίωμα να κάνει φορολογικό έλεγχο**, **ΑΝΑΜΕΝΟΝΤΑΣ ΤΗΝ ΠΑΡΑΓΡΑΦΗ ΤΟΥΣ ΣΤΟ ΤΕΛΟΣ ΤΟΥ ΕΤΟΥΣ**. Αξίζει δε να σημειώσουμε ότι με το Νομό 4336/2015, η κυβέρνηση ήταν υποχρεωμένη να φέρει νομοθετική ρύθμιση μέχρι το τέλος Οκτωβρίου 2015, η οποία θα καθόριζε το μέλλον των υποθέσεων αυτών. **ΓΙΑ ΠΟΙΟ ΛΟΓΟ Η ΡΥΘΜΙΣΗ ΑΥΤΗ ΚΑΘΥΣΤΕΡΕΙ 8 ΜΗΝΕΣ** και οι υποθέσεις αυτές παραμένουν στο ‘’πάγο’’, χωρίς να έχει δικαίωμα να τις ελέγξει κανείς και να οδηγούνται με μαθηματική ακρίβεια στην παραγραφή στο τέλος του έτους;
* Ποιος αναλαμβάνει την ευθύνη για το γεγονός της **διάλυσης του προληπτικού ελέγχου** και τις τραγελαφικές καταστάσεις που δημιουργούνται μετά την **κατάργηση** επί της ουσίας των **προστίμων για μη έκδοση αποδείξεων**; Γιατί το ΥΠΟΙΚ επιμένει στη διατήρηση ενός νομοθετικού εκτρώματος το οποίο ουσιαστικά **προτρέπει στη μη έκδοση φορολογικών στοιχείων και την απόκρυψη εισοδημάτων;**

Ποιος αναμένεται να εκδώσει απόδειξη όταν **το πρόστιμο που προβλέπεται είναι το 50% του ΦΠΑ που θα πλήρωνε σε περίπτωση έκδοσής της** (π.χ. για συναλλαγή αξίας 10 ευρώ στην οποία αντιστοιχεί ΦΠΑ 2,4 ευρώ, το πρόστιμο που θα επιβάλει ο ελεγκτής σε περίπτωση μη έκδοσης είναι 1,2 ευρώ !!!); Ποιο το νόημα πλέον του προληπτικού ελέγχου για επαγγέλματα που δεν υπόκεινται σε ΦΠΑ, όταν **πρακτικά δεν μπορεί ο ελεγκτής να επιβάλει κανένα πρόστιμο, ακόμα και αν εντοπιστεί κάποιος να μην εκδίδει αποδείξεις**;

**Ποιον κοροϊδεύουν όσοι επενδύουν σε αύξηση των εσόδων λόγω της αύξησης του Τουρισμού, όταν είναι απολύτως βέβαιο ότι οι αποδείξεις στους τουριστικούς προορισμούς θα αποκτήσουν πλέον συλλεκτική αξία;**

**Για ποια έσοδα μιλάμε όταν ακόμα και η ρύθμιση των 100 δόσεων, στην οποία προσέφυγαν εκατοντάδες χιλιάδες φορολογούμενοι, ουσιαστικά ακυρώνεται μέσω των πολλαπλών ‘’φίλτρων΄΄ που νομοθέτησε η κυβέρνηση προκειμένου να τη διατηρήσει κάποιος, ακόμα και αν ήταν μέχρι τώρα συνεπής;**

Δεν γνωρίζουμε αν τα παραπάνω αποτελούν **ένδειξη ανικανότητας ή πολιτική επιλογή.** Σε κάθε περίπτωση πάντως δημιουργούνται έντονα ερωτηματικά για το αν θέλουν πραγματικά, αυτοί που αποφασίζουν, να αυξηθούν τα έσοδα απ’ τη φοροδιαφυγή. **Η νομοθέτηση άλλωστε του ‘’κόφτη’’ για δαπάνες που σχετίζονται με την υγεία, την παιδεία, τις συντάξεις, τους μισθούς κλπ, δεν είναι τυχαία και η ενεργοποίησή του μάλλον εξυπηρετείται απ’ τη μείωση των εσόδων.**

**για το Διοικητικό Συμβούλιο**

**Ο Πρόεδρος Ο Γεν. Γραμματέας**

**Μέρκος Δημήτριος Γεωργιόπουλος Διονύσιος**